b'\n_START_ARTICLE_\nAino-Kaisa Pekonen\n_START_SECTION_\nEl\xc3\xa4m\xc3\xa4 ja ura\n_START_PARAGRAPH_\nPekonen valmistui l\xc3\xa4hihoitajaksi Hyvink\xc3\xa4\xc3\xa4n terveydenhuolto-oppilaitoksesta vuonna 2000. Ennen poliittista uraansa h\xc3\xa4n ty\xc3\xb6skenteli muun muassa myyj\xc3\xa4n\xc3\xa4, l\xc3\xa4hihoitajana ja asumisohjaajana. Pekonen on l\xc3\xa4ht\xc3\xb6isin poliittisesti aktiivisesta perheest\xc3\xa4 ja h\xc3\xa4nen vanhempansa, Rauli ja Erja Hirviniemi, ovat molemmat edustaneet Riihim\xc3\xa4en kaupunginvaltuustossa vasemmistoliittoa. Vuoden 2004 kunnallisvaaleissa my\xc3\xb6s Pekonen valittiin vasemmistoliiton ehdokkaana Riihim\xc3\xa4en kaupunginvaltuustoon ensimm\xc3\xa4isell\xc3\xa4 yritt\xc3\xa4m\xc3\xa4ll\xc3\xa4. Vuoden 2008 kunnallisvaaleissa Pekonen valittiin toisen kerran kaupunginvaltuustoon Riihim\xc3\xa4en toiseksi suurimmalla \xc3\xa4\xc3\xa4nim\xc3\xa4\xc3\xa4r\xc3\xa4ll\xc3\xa4 (544 \xc3\xa4\xc3\xa4nt\xc3\xa4). H\xc3\xa4n s\xc3\xa4ilytti paikkansa my\xc3\xb6s vuoden 2012 vaaleissa._NEWLINE_Pekonen oli ehdolla vuoden 2007 eduskuntavaaleissa muttei tullut valituksi 1\xc2\xa0522 \xc3\xa4\xc3\xa4nell\xc3\xa4. Vaalien j\xc3\xa4lkeen h\xc3\xa4net valittiin puoluekokouksessa vasemmistoliiton toiseksi varapuheenjohtajaksi. Vuonna 2009 Pekonen oli ehdolla eurovaaleissa, mutta vasemmistoliitto ei saanut yht\xc3\xa4\xc3\xa4n j\xc3\xa4sent\xc3\xa4 Euroopan parlamenttiin._NEWLINE_Eduskuntavaaleissa 2011 Pekonen valittiin eduskuntaan H\xc3\xa4meen vaalipiirist\xc3\xa4. H\xc3\xa4n sai 4\xc2\xa0010 \xc3\xa4\xc3\xa4nt\xc3\xa4. 8. kes\xc3\xa4kuuta 2013 h\xc3\xa4net valittiin vasemmistoliiton ensimm\xc3\xa4iseksi varapuheenjohtajaksi. Pekonen valittiin toiselle kansanedustajakaudelle vuoden 2015 vaaleissa 5\xc2\xa0487 \xc3\xa4\xc3\xa4nell\xc3\xa4. Vaalien j\xc3\xa4lkeen h\xc3\xa4net valittiin vasemmistoliiton eduskuntaryhm\xc3\xa4n puheenjohtajaksi. Tammikuussa 2016 Pekonen ilmoitti asettuvansa ehdolle vasemmistoliiton puheenjohtajaksi kes\xc3\xa4kuun 2016 puoluekokouksessa. Pekonen tuli j\xc3\xa4sen\xc3\xa4\xc3\xa4nestyksess\xc3\xa4 vasemmiston puheenjohtajasta toiseksi Li Anderssonin tullessa valituksi. Pekonen sai viimeisell\xc3\xa4 \xc3\xa4\xc3\xa4nestyskierroksella 31,4 prosenttia \xc3\xa4\xc3\xa4nist\xc3\xa4. _NEWLINE_Pekonen on ollut sosiaali- ja terveysvaliokunnan (2015\xe2\x80\x93) ja lakivaliokunnan (2011\xe2\x80\x932015) j\xc3\xa4sen sek\xc3\xa4 Kelan valtuutettu (2011\xe2\x80\x932015). Pekonen on Alko oy:n hallintoneuvoston j\xc3\xa4sen, Riihim\xc3\xa4en kaupunginvaltuuston 1. varapuheenjohtaja, HIV-s\xc3\xa4\xc3\xa4ti\xc3\xb6n puheenjohtaja ja Tradekan edustajiston j\xc3\xa4sen. H\xc3\xa4n on kuulunut my\xc3\xb6s VR:n hallintoneuvostoon ja JHL:n edustajistoon. Pekonen on H\xc3\xa4meen maakuntavaltuuston j\xc3\xa4sen. H\xc3\xa4n on profiloitunut erityisesti sosiaali- ja terveyspolitiikan asiantuntijana.\n_START_SECTION_\nYksityisel\xc3\xa4m\xc3\xa4\n_START_PARAGRAPH_\nAino-Kaisa Pekonen on ollut vuodesta 2003 naimisissa Henri Pekosen kanssa, ja heill\xc3\xa4 on kolme poikaa, Toivo, V\xc3\xa4in\xc3\xb6 ja Unto.  N\xc3\xa4yttelij\xc3\xa4 Aku Hirviniemi on Pekosen veli.'